‹ህብረ ብሔራዊነቷ የጠነከረ ኢትዮጵያን የመገንባት ትልም ሊኖረን ይገባል››- አቶ አወሉ አብዲ የብልጽግና ፓርቲ የህዝብና ዓለም አቀፍ ግንኙነት ኃላፊ
 አዲስ አበባ፡- ‹‹ህብረ ብሔራዊነቷ የጠነከረ ኢትዮጵያን የመገንባት ትልም ሊኖረን ይገባል›› ሲሉ የብልጽግና ፓርቲ የህዝብና ዓለም አቀፍ ግንኙነት ሃላፊው አቶ አወሉ አብዲ ተናገሩ፡፡ የኮሮና ቫይረስ ወረርሽኝን በመከላከል ሂደት ህዝቡ ራሱን እንዲጠብቅ፣ ከመንግስትና የጤና ባለሙያዎች የሚሰጡ ምክር፣ መመሪያና ትዕዛዞችን ሊፈጽም እንደሚገባም አሳስበዋል፡፡ አቶ አወሉ ከአዲስ ዘመን ጋዜጣ ጋር ባደረጉት ቃለ ምልልስ እንደገለጹት፤ ኢትዮጵያውያን ከእስካሁን ጉዞ በመማርና ስህተቶችንም አርሞ መልካም ነገሮችን በማጎልበት የተሻለ ነገር መሰነቅና ለሁሉም የምትሆን ህብረ ብሔራዊነቷ የጠነከረ ኢትዮጵያን ስለመፍጠር ማለም ይኖርባቸዋል፡፡ ለዚህ ደግሞ ስለ ብሔርና መሰል ጉዳዮች ማሰብ እንደተጠበቀ ሆኖ፤ ጠንካራ ህብረ ብሔራዊነት ያላት አገረ መንግስት ስለመፍጠር በማሰብና በሚያራርቁት ላይ ሳይሆን በሚያቀራርቡ ጉዳዮችላይ በማተኮር ሁሉም የድርሻውን ሊወጣ ይገባል። ኢትዮጵያውያን ከትናንት ጉዟቸው በመማር እንዲሁም የነገ ተስፋቸውን በማሳደግ ላይ ትኩረት በማድረግ ለሁሉም የምትመችና ህብረ ብሔራዊነቷ የጠነከረ አገር የመገንባት ትልም ሊኖራቸው እንደሚገባም አስገንዝበዋል። እንደ አቶ አወሉ ገለጻ፤ ከሁለት ዓመት በፊት በማዕበል ስትናጥ የነበረችው መርከብ ወደ ብልጽግናው ወደብ በሰላም እንድትደርስ ሲታሰብና ራዕይ ሲቀመጥ የህዝብ ድርሻ ምን ሊሆንና መሪው ፓርቲስ ምን ሊያደርግ ይገባል የሚለው ታሳቢ ተደርጎ ነው። በመሆኑም ዛሬ ላይ በመሆን ወደፊት ሲታሰብም ሆነ ወደኋላ ሲታይ በርካታ ስኬቶችና ውጣ ውረዶች ነበሩ፤ ተስፋዎችና ስጋቶችም አሉ። ሆኖም ዋናው ትኩረት የወደፊት ተስፋዎችን ማሳደግ ላይ ሊሆን ይገባል።የተፈጠረው አገራዊ ሪፎርም በበርካታ ፈተናዎች ውስጥ ሆኖ በመደመር እሳቤ ድሎችን እያስመዘገበ እንደመጣ የጠቆሙት አቶ አወሉ፣ ይሄም እንደ ፓርቲም ሆነ መንግስትና ህዝብ የተሻለ አልሞ ለመስራት እድል መስጠቱን ተናግረዋል። በመሆኑም ኢትዮጵያውያን ስለ ነገ ሲያልሙና ሲሰሩ ትኩረታቸው መሆን ያለበት ህብረ ብሔራዊነቷ የጠነከረ አገረ መንግስት ግንባታ ላይ እና በሁለንተናዊ ብልጽግናዋ በሁሉም መልኩ የተረጋገጠላት አገር መፍጠር ላይ መሆን እንዳለበት መክረዋል። አቶ አወሉ እንዳሉት፤ ብልጽግናን ግቡ አድርጎ የተጀመረው የለውጥ ጉዞ የሃሳብ ብዙነትን አቅፎ በሚያስጉዘው በመደመር መንገድ ግቡን የሚያሳካ ይሆናል። ለዚህ ደግሞ ቀድመው የነበሩ የተበላሹ አሰራሮችን፣ ሌብነትና ኢ-ሰብዓዊ ድርጊቶችን፣ ኢ-ፍትሃዊነትና ሌሎች እንከኖችን ያለ ርህራሄ በማረም፤ የነበሩና የተጀመሩመልካም ነገሮችን በማስቀጠል ሀሳብን፣ ገንዘብን፣ እውቀትና ጉልበትን በማቀናጀት ሊሆን ይገባል። ጉዞውም ተገፋፍቶ ሳይሆን ተደጋግፎ መሆን ይኖርበታል። ይሄን እውን ከማድረግ አኳያም አሁን ላይ ፈተና የሆነውን የኮረና ቫይረስ በመከላከል ሂደት ህዝቡ የሚጠበቅበትን መወጣት ይኖርበታል። አቶ አወሉ ከአዲስ ዘመን ጋር በነበራቸው ቃለ ምልልስ፤ ስለ ሜቴክ የዝርፊያ ኔትዎርክ የተደራጀበት ተቋምነትና እርምቶቹ፤ በሕይወት ሳይሆን ሞተው እንኳን ወደ ኢትዮጵያ መግባት የማይችሉ ስለነበሩ አካላት ወደ ኢትዮጵያ መግባት እና እንቅስቃሴያቸው፤ ስለ ህዳሴው ግድብ አገራዊ ኩራት፣ ተሳትፎ እና በመሃል ገብተው ስለቦጠቦጡት ‹‹ነቀዞች›› ሲሉ ስለገለጿቸው አካላት፤ ወዘተ ዙሪያ ያነሷቸውን በርካታ ጉዳዮች በነገው የአዲስ ዘመን እትማችን ይዘን የምንቀርብ ይሆናል። አዲስ ዘመን መጋቢት 29/2012 ወንድወሰን ሽመልስ